____________________________________________________________
Systém ASPI - stav k 28.10.2012 do částky 132/2012 Sb. a 45/2012 Sb.m.s.
(Rc) 6 Cz 26/81 - JUD6397CZ - 6 Cz 26/81-Odpovědnost organizace za škodu způsobenou pracovníkovi odcizením mzdy - poslední stav textu 

	Zodpovednosť organizácie za škodu spôsobenú pracovníkovi odcudzením mzdy v deň jej výplaty nie je obmedzená sumou 1 000 Kčs. 

	Z odôvodnenia. 

	Žalobca sa proti organizácii, s ktorou je v pracovnom pomere, domáhal náhrady škody 500 Kčs s 3% úrokmi z toho dôvodu, že mu počas pracovnej doby neznámy páchateľ odcudzil z náprsnej tašky zo saka odloženého na vešiaku v kancelárii 1 500 Kčs z výplaty, ktorú prevzal v ten deň okolo 13 hod. Žalovaná organizácia mu nahradila škodu iba vo výške 1 000 Kčs, odvolávajúc sa na ustanovenie § 204 Zák. práce, ktorým je povinnosť organizácie nahradiť škodu pracovníkovi obmedzená zásadne sumou 1 000 Kčs. 

	Bývalý Mestský súd v Bratislave rozsudkom žalobu zamietol s odôvodnením, že žalobca nepreukázal, že mu v deň, ktorý uvádzal, bola výplata z kabáta odcudzená. 

	Mestský súd v Bratislave svojím rozsudkom potvrdil rozsudok súdu prvého stupňa s tým, že podľa ustanovenia § 204 Zák. práce žalobcovi nebolo možné nahradiť škodu nad 1 000 Kčs. 

	Najvyšší súd SSR rozhodol o sťažnosti pre porušenie zákona, podanej generálnym prokurátorom SSR, tak, že rozsudkom odvolacieho súdu bol porušený zákon. 

	Organizácia, s ktorou je pracovník v pracovnom pomere, zodpovedá za škodu na veciach, ktoré si v tejto organizácii pracovník odložil pri plnení pracovných úloh alebo v priamej súvislosti s ním na mieste na to určenom alebo na mieste, kde sa obvykle odkladajú (§ 204 ods. 1 Zák. práce). 

	Podľa ustanovenia § 204 ods. 2 Zák. práce za veci, ktoré do práce obvykle pracovníci nenosia (väčšie sumy peňazí, klenoty a iné cennosti) a ktoré organizácia neprevzala do osobitnej úschovy, zodpovedá organizácia len do sumy 1 000 Kčs, okrem prípadov, že škodu na týchto veciach spôsobil iný pracovník organizácie. 

	Z dôvodovej správy k týmto ustanoveniam vyplýva, že uvedené ustanovenie zahŕňa medzi veci podliehajúce zvýšenej ochrane popri veciach, ktoré pracovníci obyčajne nosia do práce, aj peňažité sumy pracovníkov v deň výplaty. 

	Z doteraz vykonaného dokazovania je v prejednávanej veci zrejmé, že žalobca zisteného dňa peňažnú sumu 1 500 Kčs do práce nedoniesol, ale ju dostal od žalovanej organizácie počas pracovnej doby ako mzdu. Uložil si ju do peňaženky a do vrecka kabáta, ktorý zavesil na vešiak vo svojej pracovni. 

	Ak by žalobcovi bola odcudzená mzda z vrecka kabáta takto odloženého v jeho pracovni v deň výplaty, vzťahujú sa na ňu ustanovenia § 204 ods. 1 Zák. práce o zvýšenej jej ochrane. Žalovaná organizácia by bola v takom prípade povinná nahradiť žalobcovi celú škodu, keď naviac pri zodpovednosti organizácie za škodu na odložených veciach neprichádza spoluzavinenie poškodeného pracovníka na spôsobenej škode do úvahy (pozri č. 70/1970 Zbierky súdnych rozhodnutí). 

	Pretože odvolací súd v tejto veci vychádzal z iného právneho názoru a žalobu bez ďalšieho zamietol z iných dôvodov ako súd prvého stupňa, porušil svojím rozhodnutím zákon v ustanoveniach § 1, § 2, § 132 ods. 1, § 211 a § 219 O. s. p., ako aj v ustanovení § 204 ods. 1 a 2 Zák. práce.